b'\n_START_ARTICLE_\nRibi\xc4\x8dev sin\n_START_PARAGRAPH_\nRibi\xc4\x8dev sin je slovenska ljudska pravljica, ki jo je zapisal Lovro Pintar in je leta 2002 iz\xc5\xa1la v zbirki Slovenske pravljice.\n_START_SECTION_\nVsebina pravljice\n_START_PARAGRAPH_\nNa Dunaju je \xc5\xbeivel neki gospod, ki je imel ribi\xc4\x8da, da je zanj lovil ribe.  Nekega  dne je bilo ribi\xc4\x8du naro\xc4\x8deno, da ujame tri cente rib v treh dneh. Ribi\xc4\x8d je \xc5\xa1el lovit in ni ujel nobene ribe, dokler se ni tretji dan pripeljal zeleno oble\xc4\x8den gospod v pisani barki. Ta mu je dejal, da bo ujel zadosti rib, \xc4\x8de mu \xc4\x8dez dvajset let da tisto, kar sploh ne ve, da ima. Ribi\xc4\x8d se je strinjal, nalovil je zadosti rib, vendar pa je kasneje izvedel, da je tisto, kar ne ve, da ima,  njegov sin. Ribi\xc4\x8d je bil potrt in upal, da bo gospod pozabil na obljubo, saj se mu je doba dvajsetih let zdela zelo dolga. \xc4\x8cez \xc4\x8das se mu res rodi sin, ki je kasneje \xc5\xa1el v \xc5\xa1olo, kjer se je zelo dobro u\xc4\x8dil. Vedel je,  kako se mu bo godilo, zato je, ko je dopolnil 20 let, rekel o\xc4\x8detu, da je \xc4\x8das, da izpolni obljubo, ki jo je dal gospodu pred dvajsetimi leti. \xc5\xa0la sta k vodi, kjer je o\xc4\x8de lovil ribe, pripeljala se je pisana barka, ribi\xc4\x8dev sin je stopil nanjo in o\xc4\x8de je videl samo \xc5\xa1e, da se je barka skupaj s sinom potopila. \xc5\xbdalosten je odkorakal domov, vendar pa sin ni \xc5\xa1el v pekel, kot  je mislil o\xc4\x8de, ampak je pri\xc5\xa1el v vodno mesto Perdonkorten. Sin je hodil po mestu in nikjer ni bilo nobenega \xc4\x8dloveka. Najedel se je in \xc5\xa1el spat, nato pa se mu je za\xc4\x8delo sanjati, naj gre \xc4\x8dez no\xc4\x8d v gra\xc5\xa1\xc4\x8dinsko hi\xc5\xa1o, se usede za mizo in na vsako stran ob sebi pri\xc5\xbege sve\xc4\x8do ter \xc4\x8daka.  Storil je, kot se mu je sanjalo, na kar se priplazi debela ka\xc4\x8da in ga prosi naj jo poljubi. Odide, vendar zaradi sanj to naredi \xc5\xa1e dvakrat in ka\xc4\x8da je vedno bolj grozna, dokler jo v tretje ne poljubi in se spremeni v prelepo deklico. Ka\xc4\x8da je bila za\xc4\x8darana gra\xc5\xa1\xc4\x8dakova h\xc4\x8di in ker jo je poljubil je s tem re\xc5\xa1il njo, gra\xc5\xa1\xc4\x8dino in celo mesto. Dekli\xc4\x8din o\xc4\x8de mu jo obljubi za \xc5\xbeeno, vendar se ribi\xc4\x8dev sin odlo\xc4\x8di, da se morata \xc5\xa1e malo spoznati. Ribi\xc4\x8dev sin je bil z vsem zadovoljen, \xc5\xbealostilo ga je le to, da njegov o\xc4\x8de misli, da se je pogreznil v pekel. Zato mu je re\xc5\xa1ena deklica dala prstan, ki ga bo popeljal, kamor si bo za\xc5\xbeelel in mu rekla, da ga bo \xc4\x8dakala sedem let. Tako je pri\xc5\xa1el nazaj na Dunaj k svojemu o\xc4\x8detu in materi, kjer so ga bili vsi silno veseli. Vesel ga je bil tudi o\xc4\x8detov gospodar, ki mu je obljubil eno od h\xc4\x8derk. Mladeni\xc4\x8d je povedal, da \xc5\xbee ima svojo izbranko, vendar se je odlo\xc4\x8dil, da bo vseeno ostal \xc5\xa1e nekaj \xc4\x8dasa. Nekega dne je \xc5\xa1el na sprehod z obema h\xc4\x8derkama in jima pokazal prstan, zato sta ga zavedli in mu okradli prstan. In tako je ostal na Dunaju celih pet let, dokler se nekega dne ni odlo\xc4\x8dil, da gre in najde pot v Perdonkorten. Podal se je v no\xc4\x8d in hodil, dokler ni pri\xc5\xa1el do hi\xc5\xa1e, kjer je \xc5\xbeivela \xc5\xbeenska s tremi sinovi, ki pa so bili tatovi. Mladeni\xc4\x8d se je zna\xc5\xa1el in jim rekel, da je on njihov pogre\xc5\xa1ani brat. Dali so mu tisto, kar so nakradli tisti dan. \xc4\x8cevlje s katerimi poleti\xc5\xa1 dvesto milj v pol ure, pla\xc5\xa1\xc4\x8d v katerem si neviden in klobuk, ki odpira hribe in gre\xc5\xa1 lahko, kamor \xc5\xbeeli\xc5\xa1. Vse je oblekel in s pomo\xc4\x8djo \xc4\x8devljev poletel do Sonca, saj je menil, da Sonce ve,  kje je Perdonkorten. Vendar ni vedelo, zato je od\xc5\xa1el do Lune. Toda tudi Luna ni vedela, zato se je odpravil do Vetra.  Ta pa je le vedel, kje je to in ravno tja se je odpravljal na svatbo pihat, saj se je \xc5\xbeenila gra\xc5\xa1\xc4\x8dakova h\xc4\x8di. Tako sta skupaj od\xc5\xa1la v mesto. Svatba se je pri\xc4\x8dela in mladeni\xc4\x8d je \xc5\xa1el v cerkev v nevidnem pla\xc5\xa1\xc4\x8du. Gospod kaplan za\xc4\x8dne brati poroko, nato pa mladeni\xc4\x8d lopne po knjigi in kaplan se odlo\xc4\x8di, da ju ne more poro\xc4\x8diti, ker sta gotovo gre\xc5\xa1ila. Tako dekle prizna, da je nekomu obljubila, da ga bo \xc4\x8dakala sedem let, vendar je minilo le pet let in pol. Poroka je bila odpovedana, nevidni mladeni\xc4\x8d je slekel pla\xc5\xa1\xc4\x8d in vsi so zagledali svojega re\xc5\xa1itelja. Lepa nevesta se ga oklene okoli vratu in \xc5\xa1e isti dan sta se poro\xc4\x8dila.\n_START_SECTION_\nSimbolika\n_START_PARAGRAPH_\nV \xc5\xa1tevilnih pravljicah se pojavlja stari modrec, duh narave, mo\xc5\xa1ki pobudnik ali varuh, ki pri mo\xc5\xa1kih predstavlja simbolno poosebitev sebstva (notranje sredi\xc5\xa1\xc4\x8de celostne psihe). S pomo\xc4\x8djo sebstva se ego izogne uni\xc4\x8denju, ker je sposoben premagati, celo odre\xc5\xa1iti, zelo nevaren vidik svoje anime (\xc5\xbeenska predstava v mo\xc5\xa1kem). Modri starec se pojavi tudi v pravljici Ribi\xc4\x8dev sin, ki pomaga o\xc4\x8detu, da nalovi zadosti rib in s tem doka\xc5\xbee, da je zmo\xc5\xbeen (premaga animo)._NEWLINE_Gospod, ki je pri\xc5\xa1el z barko pomagat ribi\xc4\x8du, je bil oble\xc4\x8den v zeleno. Zelena barva pa je barva prero\xc5\xa1tva in je povezana s preroki._NEWLINE_V pravljici nastopa ka\xc4\x8da, ki je simbol transcendence \xe2\x80\x93 potreba po osvoboditvi in odre\xc5\xa1itvi. Gra\xc5\xa1\xc4\x8dakova h\xc4\x8derka, je za\xc4\x8darana v ka\xc4\x8do, ker je nebogljena in potrebuje nekoga, da jo re\xc5\xa1i, osvobodi. In to stori ribi\xc4\x8dev sin s poljubom._NEWLINE_Ko ribi\xc4\x8dev sin \xc4\x8daka na ka\xc4\x8do, si na vsaki strani pri\xc5\xbege sve\xc4\x8do. Sve\xc4\x8da pa je simbol razsvetlitve, ljubezni, podoba transcendence, kar zopet nakazuje na to, da mora re\xc5\xa1iti gra\xc5\xa1\xc4\x8dakovo h\xc4\x8der._NEWLINE_Luna je simbol romantike in ljubezni, zato lahko re\xc4\x8demo, da ribi\xc4\x8dev sin s tem, ko i\xc5\xa1\xc4\x8de pomo\xc4\x8d pri Luni, i\xc5\xa1\xc4\x8de ljubezen in romantiko._NEWLINE_Ribe simbolizirajo ljudi, ki verujejo v Jezusa Kristusa, torej lahko sklepamo, da je o\xc4\x8de mo\xc4\x8dno veren in verjetno tudi sin, saj je tudi on lovil ribe za ve\xc4\x8derjo._NEWLINE_Veter, pri katerem i\xc5\xa1\xc4\x8de pomo\xc4\x8d, je simbol za Svetega duha.'